**OKRUGLI STOL**

***NESIGURNE INTERVENCIJE: LGBTIQ KORISNICI U***

***NARODNIM KNJIŽNICAMA***

**net.kulturni klub Mama, 2. prosinca 2016.**

**Galerija Prozori / Knjižnica S. S. Kranjčevića (Kgz) u suradnji s** s Centrom za ženske studije Zagreb, udrugom Domino i Katedrom za bibliotekarstvo Odsjeka za informacijske i komunikacijske znanosti Filozofskog fakulteta Sveučilišta u Zagrebu

## ***ZAKLJUČCI***

* U kontekstu projekta, galerijsko se djelovanje pokazalo kao put kojim se problematika LGBTIQ osoba i narodnih knjižnica može artikulirati i uvesti u fokus brže nego da se problematizira samo unutar knjižničarske zajednice: umjetnost lakše i neposrednije komunicira svoje pozicije s publikom te ih može lakše učiniti vidljivima i u okviru javne sfere.
* Kroz kustosku, knjižničarsku, sociološku, aktivističku i umjetničku obradu, problematika LGBTIQ osoba i narodnih knjižnica sagledana je iz više vizura s ciljem sveobuhvatnog, uključivog pristupa te kritičke evaluacije vlastitog pristupa i rada.
* Uključivanjem povijesnog feminističkog nasljeđa u knjižničarski diskurs, osviještene su kritičko-pedagoške pozicije za javno djelovanje narodnih knjižnica koje je u interesu obespravljenih društvenih skupina. Ono je važno u kontekstu suvremenog djelovanja narodnih knjižnica.
* Kao alternativna knjižnica, izvan knjižničnog sustava u Hrvatskoj, knjižnica Centra za ženske studije zadovoljava informacijske potrebe LGBTIQ korisnika te djeluje kao akter kritičkog i aktivističkog knjižničarstva povezujući teorijska znanja i aktivistička iskustva vezana uz feministički pokret i feminističku teoriju i praksu u svim aspektima.
* Kroz povezivanje alternativnih (knjižnica Centra za ženske studije) i narodnih knjižnica, otvara se prostor za zajedničko djelovanje koje bi moglo na bolji način zadovoljiti informacijske potrebe LGBTIQ osoba.
* Nabavna politika narodnih knjižnica trebala bi se kritički pozicionirati u odnosu na izdavaštvo i društvo u kojemu djeluje te uključivati izdanja nezavisnih malih izdavača.
* Angažirano i aktivističko umjetničko djelovanje, predstavljeno kroz rad Galerije Prozori / Knjižnice S. S. Kranjčevića i udruge Domino, komunicira različite umjetničke strategije i taktike djelovanja s ciljem senzibilizacije javnosti i popularizacije *queer* kulture.
* Koncept knjižnice kao neutralnog trećeg prostora, dnevnog boravka zajednice, unutar trenutnih ekonomskih, političkih i društvenih okolnosti, nije dostatan, a mit o neutralnosti knjižničarstva i knjižničarske profesije, potrebno je dekonstruirati te iznova promišljati poziciju knjižnica u društvu u odnosu na dominantnu raspodjelu društvene moći.
* Narodne knjižnice bi trebale zauzeti aktivan i kritički stav u odnosu na stvarnost u kojoj djeluju, ali i u odnosu na vlastito djelovanje i vlastitu uključivost.
* Narodne knjižnice imaju potencijal da djeluju kao osnažujući i aktivistički/aktivirajući prostori za različite marginalne i osjetljive društvene skupine.
* Rezultati provedenog istraživanja otvaraju prostor za aktivno uvođenje teme LGBTIQ osoba i narodnih knjižnica u fokus knjižničarstva u Hrvatskoj.
* Rezultati provedenog istraživanja pokazali su da narodne knjižnice uglavnom ne zadovoljavaju informacijske potrebe LGBTIQ osoba.
* Rezultati istraživanja pokazali su da narodne knjižnice nisu prepoznate kao izvori informacija vezano uz LGBTIQ identitete: narodne knjižnice našle su se tek na četvrtom mjestu, iza interneta, prijatelja i LGBTIQ udruga.
* Rezultati istraživanja, kao i cjelokupnog projekta, upućuju na potrebu osnivanja posebnog tijela koje će se baviti potrebama LGBTIQ korisnika unutar Hrvatskog knjižničarskog društva.